Քրիստիան-Ժակ

Քրիստիան-Ժակ (, իրական անունը` Քրիստիան Ալբերտ Ֆրանսուա Մոդե (Christian Albert François Maudet), ), ֆրանսիացի կինոռեժիսոր և սցենարիստ։ Արժանացել է Պատվավոր Լեգեոնի շքանշանի, Մատուցած Ծառայությունների համար Ազգային շքանշանի, Արվեստների և գրականության շքանշանի և պատվավոր Սեզար մրցանակի` կինեմատոգրաֆում անցած ճանապարհի համար (1985 թ.):

Կենսագրություն 

Քրիստիան-Ժակը ծնվել է Փարիզում, ձուլարանի տնօրեն Էդուարդ Մոդեի ընտանիքում։ Երիտասարդ տարիներին սովորել է Փարիզի Rollin քոլեջում, Գեղեցիկ արվեստների ազգային բարձրագույն դպրոցում և Դեկորատիվ արվեստների ազգային դպրոցում` ուսանելով ճարտարապետություն։ 1924 թվականից կինոյում աշխատել է որպես նկարիչ` ձևավորելով կինոազդագրեր, իսկ 1927 թվականից` Cinégraph ամսագրում աշխատել է որպես լրագրող։

1932 թվականից սկսել է հանդես գալ որպես ռեժիսոր` աշխատելով ֆրանսիական և իտալական խոշորագույն կինոգործիչների հետ։ Մասնակցել է Երկրորդ համաշխարհային պատերազմին։ Նկարահանել է երեք կարճամետրաժ և 59 լիամետրաժ կինոնկարներ։ Քրիստիան-Ժակին յուրահատուկ էին ռեժիսուրայի թեթև և ոչ ձանձրալի ոճը, դերասանների հետ խելամիտ աշխատանքը և սյուժեի հնարամիտ լուծումները։ Ի դեմս կատակերգու դերասան Ֆերնանդելի, Քրիստիան-Ժակը իր առաջին կատակերգությունների համար գտել էր հիանալի դերակատարի։ Դրա վառ ապացույցը հանդիսանում էր հատկապես «Ֆրանցիսկ Առաջին» (1936 թ.) կինոնկարը։ Վերջին անգամ Ֆերնանդելին նա նկարահանել է «Օրենքն օրենք է» (1958 թ.) կինոնկարում։

Քրիստիան-Ժակի «Ֆանֆան վարդակակաչ» (1952 թ.) կինոնկարը` Ժերար Ֆիլիպի և Ջինա Լոլոբրիջիդայի մասնակցությամբ, շահել է մրցանակներ Կաննի և Արևմտյան Բեռլինի կինոփառատոններում։ Իր «Բաբետան գնում է պատերազմ» (1959 թ.) կինոնկարում Քրիստիան-Ժակը կարողացել է վարպետորեն օգտագործել Բրիժիտ Բարդոյի գեղեցկությունն ու տաղանդը։ Որոշ ֆիլմերում նա նկարահանել է իր կնոջը, դերասանուհի Մարտին Քարոլին` «Լուկրեցիա Բորջիա» (1953 թ.), «Նանա» (1955 թ.), «Նատալի» (1957 թ.) և այլն։

Անձնական կյանքը 

Քրիստիան-Ժակը ամուսնացել է վեց անգամ.

 դերասանուհի Քրիստինա Դելին (1931 թվականից մինչ 1938 թվականը)
 դերասանուհի Սիմոնա Ռենան (1940 թվականից մինչ 1944 թվականը)
 դերասանուհի Ռենե Ֆոր (1947 թվականից մինչ 1953 թվականը)
 դերասանուհի Մարտին Քարոլ (1954 թվականից մինչ 1959 թվականը)
 Լոուրենս Կրիստոլ (1961 թվականից մինչ 1983 թվականը)
 Դենիզ Մորլոտ (1992 թվականից մինչ Քրիստիան-Ժակի մահը)

Քրիստիան-Ժակը մահացել է 1994 թվականի հուլիսի 8-ին` ինֆարկտից, Փարիզի արևմուտքում գտնվող Բուլոն-Բայանկուր համայնքում։ Հուղարկավորվել է Պեր Լաշեզ գերեզմանոցում։

Մասնակի ֆիլմագրությունը

Ծանոթագրություններ 

Ֆրանսիացի կինոռեժիսորներ
Կինոռեժիսորներ այբբենական կարգով
Ֆրանսիացի սցենարիստներ
Ֆրանսիացի ռեժիսորներ
Պեր Լաշեզ գերեզմանատանը թաղվածներ
«Սեզար» մրցանակի դափնեկիրներ
Փարիզի գեղարվեստի ազգային բարձրագույն դպրոցի շրջանավարտներ
Բեմական կեղծանուններ